PTT ปรับลดราคาน้ำมันทุกชนิด 50 สต./ลิตร เว้น E85 30 สต./ลิตร มีผลพรุ่งนี้
PTT ปรับลดราคาน้ำมันทุกชนิด 50 สต./ลิตร เว้น E85 30 สต./ลิตร มีผลพรุ่งนี้ (26 พ.ค.61)
28 พ.ค. 2561

นางสาวจิราพร ขาวสวัสดิ์ รองกรรมการผู้จัดการใหญ่หน่วยธุรกิจน้ำมัน บริษัท ปตท. จำกัด (มหาชน) หรือ PTT เปิดเผยว่า จากสถานการณ์ราคาน้ำมันในตลาดโลกที่มีการปรับตัวสูงขึ้นมากอย่างต่อเนื่องตั้งแต่ช่วงปลายเดือนเมษายน 2561 ต่อเนื่องมาจนถึงปัจจุบันนั้น ส่งผลให้ราคาน้ำมันทั้งเบนซินเเละดีเซลในตลาดโลกปรับตัวขึ้นไปเป็นกว่า 90 เหรียญสหรัฐ/บาร์เรล ล่าสุดคาดว่าวันนี้ราคาน้ำมันตลาดโลกจะเริ่มมีแนวโน้มลดลงบ้าง
ดังนั้น ปตท. จึงปรับลดราคาน้ำมันลง โดยกลุ่มเบนซิน ลดลง 50 สตางค์/ลิตร เว้น E85 ลดลง 30 สตางค์/ลิตร และกลุ่มดีเซล ลดลง 50 สตางค์/ลิตร มีผลในวันที่ 26 พฤษภาคม 2561 เวลา 05.00 น. เป็นต้นไป ส่งผลให้ราคาน้ำมันขายปลีกในเขต กทม. และปริมณฑลเป็น ดังนี้
(โดยราคาขายปลีกข้างต้นยังไม่รวมภาษีบำรุงกรุงเทพมหานคร) ราคาน้ำมันเบนซิน 95 ราคา 36.86 บาท/ลิตร, น้ำมันแก๊สโซฮอล์ 95 ราคา 29.75 บาท/ลิตร, น้ำมันแก๊สโซฮอล์ 91 ราคา 29.48  บาท/ลิตร, น้ำมันแก๊สโซฮอล์ E20 ราคา 27.24 บาท/ลิตร, น้ำมันแก๊สโซฮอล์ E85 ราคา 21.44 บาท/ลิตร, น้ำมันดีเซลหมุนเร็ว ราคา 29.29 บาท/ลิตร, น้ำมันอัลตรา ฟอร์ซ พรีเมียม ดีเซล ราคา 32.29 บาท /ลิตร
สำหรับสถานการณ์ราคาน้ำมันในตลาดโลกในขณะนี้ บริษัทจะยังคงนโยบายติดตามอย่างใกล้ชิด และขอให้ประชาชนทุกท่านร่วมกันใช้เชื้อเพลิงอย่างประหยัด เพื่อให้เกิดประสิทธิภาพมากที่สุด